Mursi gir slipp på utvidede fullmakter
Den nye grunnloven vil imidlertid bli lagt ut til folkeavstemning 15. desember som planlagt, opplyste den moderate islamisten Mohammed Salim al-Awa under en pressekonferanse i Kairo lørdag kveld. - Grunnlovsdekretet er fra og med nå annullert, sa Awa, som har fungert som en talsmann for møtene som har vært holdt mellom Mursi og opposisjonspolitikere. Mursi hadde lørdag samtaler med rundt 40 opposisjonspolitikere, men møtet ble boikottet av ledende skikkelser som Mohamed ElBaradei og Amr Moussa.En talsmann for opposisjonspolitikerne som møtte Mursi bekrefter at det omstridte dekretet er annullert, og at president Mursi har bedt dem om innspill til et nytt grunnlovsutkast. Statsminister Hesham Qandil understreket også lørdag at opposisjonen vil få anledning til å komme med forslag til endringer i grunnlovsutkastet som nå ligger på bordet. Opposisjonen hevder at det nåværende utkastet er et hastverksarbeid drevet igjennom av islamister.Spørsmålet om det omstridte presidentdekretet og folkeavstemning om ny grunnlov har vært stridens kjerne i Egypt de siste to ukene. Det egyptiske forsvaret oppfordret lørdag landets politiske fløyer til dialog for å unngå at landet blir trukket inn i en «mørk tunnel». I en kunngjøring som ble lest opp på radio og fjernsyn understreket de militære også at en løsning på krisen ikke bør være i strid med «legitimiteten og demokratiets regler». En sentral tjenestemann i Det muslimske brorskapet, som nå dominerer Egypts maktapparat, hilste utspillet fra de militære velkommen og betegnet kunngjøringen som «balansert og nøytral».
Egypts president Mohamed Mursi har annullert det omstridte dekretet som ga ham selv utvidede fullmakter, opplyser kilder i Kairo.